Fond za zaštitu depozita

Podgorica, 11.05.2021. godine

**Održana XV sjednica Upravnog odbora Fonda za zaštitu depozita**

Upravni odbor Fonda za zaštitu depozita održao je petnaestu sjednicu, kojom je predsjedavao predsjednik Upravnog odbora Fonda Vesko Lekić.

Upravni odbor Fonda je razmotrio i usvojio Godišnje finansijske izvještaje Fonda za zaštitu depozita za 2020. godinu. Konstatovano je da u izvještajnom periodu nije bilo prekoračenja ostvarenih rashoda u odnosu na planirane, da su ukupni prihodi 29.697.429 eura a rashodi 1.102.037 eura. Neto razultat za 2020. godinu je dobitak od 28.595.392 eura. Ukupna imovina Fonda na kraju 2020. godine iznosi 94.533.169 eura.

Upravni odbor Fonda je razmotrio Mišljenje i Izvještaj nezavisnog revizora, Društva za reviziju „Ernst & Young“ d.o.o. Podgorica, koje je obavilo reviziju finansijskih iskaza Fonda za 2020. godinu i konstatovao da: „po Mišljenju nezavisnog revizora, finansijski izvještaji Fonda prikazuju istinito i objektivno, po svim materijalno značajnim pitanjima, finansijsku poziciju Fonda na dan 31. decembar 2020. godine, kao i rezultate njegovog poslovanja i tokove gotovine za period od 1. januara do 31. decembra 2020. godine, u skladu sa računovodstvenim propisima važećim u Crnoj Gori”.

Upravni odbor Fonda je razmotrio izvještaj o visini ukupnih depozita, visini garantovanih depozita i stanju sredstava Fonda na 31.03.2021. godine. Konstatovano je da ukupna sredstva Fonda na 31.03.2021. godine iznose 98,25 miliona eura, ukupni depoziti 3,46 milijardi eura, a garantovani depoziti 1,47 milijardi eura.

Upravni odbor Fonda je na današnjoj sjednici razmotrio i druga tekuća pitanja iz svoje nadležnosti.